Түштүк Теңир-тоо металогениясы
Түштүк Теңир-тоо металогениясы - Теңир-Тоонун түштүк бөлүгүндөгү ири аймактын тектон. стадияларында жана геосинклиналдык өнүгүш мезгилинде кенташ кендеринин пайда болуу шарты, таралуу закон ченеми. 

Аймакта кенташ кендери үч стадияда пайда болгон. Алгачкы стадияеы ордовиктин аягынан карбондун аягына чейин геосинклиналдын пайда болушу анын жетилүү мезгилине туура келип, негиздүү эффузия, негиздүү жана ультранегиздүү интрузия жиреп чыгып, магма (хром), скарн (темир) жана гидротерм кендери пайда болгон. Жанартоо, терриген жана карбонат тектеринде сымап, сурьма, марганец, алюминийдин (боксит) экзоген кендери кезигет. Ортонку стадия карбондун ортосунан пермдин аягына чейинки геосинклиналдык бүктүлүүлөрдүн негизги фазасындагы мезгилге туура келип, мурдагы чөкмө тоо тектер бир аз метаморфизмделип, гранитоид интрузиялары жиреп чыгышы менен геосинклиналдын ички зонасында сейрек кездешүүчү металлы бар пегматиттер, вольфрам, мышьяк, кобальт, полиметаллдуу гидротерм кендери пайда болгон. Кийинки стадияда пермдин аягы, триастын башталышындагы геосинклиналдык режим токтолуп, эндоген кендеринин пайда болушу менен мүнөздөлөт. Мында сурьма, коргошун, цинк кендери топтолгон.

Колдонулган адабияттар 
 «Кыргызстан». Улуттук энциклопедия: 7-том / Башкы ред. Ү. А. Асанов. К 97. Б.: «Кыргыз энциклопедиясы» башкы редакциясы, 2015. - 832 б., илл. ISBN 978-9967-14-125-4

Теңир-Тоо